4 หุ้นพลังงาน-โรงกลั่น บวกสวนตลาดฯ รับน้ำมัน WTI พุ่งเฉียด 100 เหรียญ
4 หุ้นพลังงาน-โรงกลั่น บวกสวนตลาดฯ รับน้ำมัน WTI พุ่งเฉียด 100 เหรียญ PTTEP นำทีมดีดแรง 3%
4 หุ้นพลังงาน-โรงกลั่น บวกสวนตลาดฯ รับน้ำมัน WTI พุ่งเฉียด 100 เหรียญ PTTEP นำทีมดีดแรง 3%
24 ก.พ. 2565

ผู้สื่อข่าวรายงานว่า วันนี้(24 ก.พ.65) ราคาหุ้นกลุ่มพลังงานและโรงกลั่นปรับขึ้นตอบรับ sentiment สถานการณ์สงครามในยูเครน นำโดย บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP ณ เวลา 11.49 น. อยู่ที่ระดับ 132.00 บาท บวก 4.00 บาท  หรือ เพิ่มขึ้น 3.12%  ด้วยมูลค่าซื้อขาย 1.82 พันล้านบาท
ด้านบริษัท บางจาก คอร์ปอเรชั่น จำกัด (มหาชน) หรือ BCP  ณ เวลา 11.51 น. อยู่ที่ระดับ 31.25 บาท บวก 0.50 บาท  หรือ เพิ่มขึ้น 1.63%  ด้วยมูลค่าซื้อขาย 133.94 ล้านบาท
ส่วนบริษัท สตาร์ ปิโตรเลียม รีไฟน์นิ่ง จำกัด (มหาชน) หรือ  SPRC ณ เวลา 11.52 น. อยู่ที่ระดับ 8.75 บาท บวก 0.05 บาท  หรือ เพิ่มขึ้น 0.57%  ด้วยมูลค่าซื้อขาย 212.24 ล้านบาท
ขณะบริษัท ไทยออยล์ จำกัด (มหาชน) หรือ TOP  ณ เวลา 11.52 น. อยู่ที่ระดับ 53.25 บาท บวก 0.50 บาท  หรือ เพิ่มขึ้น 0.95%  ด้วยมูลค่าซื้อขาย 419.52 ล้านบาท
โดยล่าสุดดัชนีตลาดหุ้นไทย ณ เวลา 11:56 น. อยู่ที่ระดับ 1,673.01 จุด ลบ 23.44 จุด หรือลดลง 1.38% ด้วยมูลค่าซื้อขาย 67,590.95 ล้านบาท
นายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์ -รายย่อย บล.ซีจีเอส-ซีไอเอ็มบี (ประเทศไทย) กล่าวว่า ราคาหุ้นกลุ่มพลังงานและโรงกลั่นปรับตัวขึ้นตาม Sentiment สถานการณ์ความตึงเครียดระหว่างรัสเซีย-ยูเครน หลังจากล่าสุดรัสเซียเริ่มปฏิบัติการทางทหารในยูเครน ทำให้ราคาน้ำมันดิบถีบตัวสูงขึ้นทันที โดยรัสเซียเป็นผู้ผลิตน้ำมันรายใหญ่เป็นอันดับ 3 ของโลก
ทั้งนี้ หลังรัสเซียประกาศเปิดปฏิบัติการพิเศษทางทหารในภูมิภาคดอนบาสทางภาคตะวันออกของประเทศยูเครนและเกิดเหตุระเบิดขึ้นในกรุงเคียฟ เมืองหลวงของยูเครน ทำให้ราคาน้ำมันดิบเบรนท์ดีดตัวขึ้น 3.03% แตะที่ 99.77 ดอลลาร์ต่อบาร์เรล ขณะที่สัญญาน้ำมันดิบ West Texas Intermediate (WTI) ของสหรัฐพุ่งขึ้น 3.52% แตะที่ 95.38 ดอลลาร์ต่อบาร์เรล ส่วนสัญญาก๊าซธรรมชาติ พุ่งขึ้น 2.33% ส่วนดัชนีดาวน์โจนส์ฟิวเจอร์ดิ้งลงกว่า 700 จุด
นายกิติชาญ กล่าวว่า จากปัจจัยสถานการณ์ดังกล่าว ทำให้นักลงทุนโยกเงินเข้ากลุ่มพลังงาน กลุ่มโรงกลั่น และ กลุ่มโรงพยาบาล ซึ่งเป็นกลุ่มปลอดภัย โดยระยะสั้นเก็งกำไรกลุ่มโรงกลั่นที่คาดจะได้กำไรสต็อกน้ำมัน ขณะที่ค่าการกลั่นกลับลดลงเพราะน้ำมันสำเร็จรูปไม่สามารถปรับขึ้นราคาได้ทันราคาน้ำมันดิบที่ถีบตัวสูงขึ้น  นอกจากนี้คาดว่าหากเกิดภาวะสงครามก็จะทำให้ผู้คนลดการเดินทางลง